## Odluka Ustavnog suda Republike Hrvatske broj:U-IIIA-376/2005 od 7. lipnja 2006.

### NN 78/2006 (14.7.2006.), Odluka Ustavnog suda Republike Hrvatske broj:U-IIIA-376/2005 od 7. lipnja 2006.

# USTAVNI SUD REPUBLIKE HRVATSKE

1881

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sutkinja Jasna Omejec,
predsjed­nica Vijeća, te
suci Marijan Hranjski, Mario Kos, Ivan Mrkonjić, Emilija Rajić i Vice Vukojević, članovi Vijeća,
odlučujući o ustavnoj tužbi koju su podnijeli A. P., I. V., L. Š., M. M. i
M.-M. P., svi iz M., koje zastupa A. N., odvjetnik u M., na sjednici održanoj
7. lipnja 2006. godine, jednoglasno je donio

## ODLUKU

I. Ustavna tužba se usvaja.

II. Općinski sud u Makarskoj dužan je donijeti
odluku u pred­metu koji se vodi pred tim sudom pod brojem: P-106/06 u najkraćem
mogućem roku, ali ne duljem od šest (6) mjeseci, računajući od prvoga idućeg
dana nakon dana objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine« broj 99/99.,29/02. i 49/02.-pročišćeni tekst), određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine« broj 41/01.-pročišćeni tekst) podnositeljima ustavne
tužbe, i to:

– A. P. u iznosu od 7.500,00 kuna

– I. V. u iznosu od 7.500,00 kuna

– L. Š. u iznosu od 7.500,00 kuna

– M. M. u iznosu od 7.500,00 kuna

– M.-M. P. u iznosu od 10.500,00 kuna.

IV. Naknada iz točke III. izreke ove odluke bit
će isplaćena iz državnog proračuna, u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

Obrazloženje

1. Na temelju članka 63. Ustavnog zakona o
Ustavnom sudu Republike Hrvatske (»Narodne novine« broj 99/99., 29/02. i
49/02.-pročišćeni tekst; u daljnjem tekstu: Ustavni zakon), podnositelji su 20.
siječnja 2005. godine podnijeli ustavnu tužbu radi duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2. Tužbom od 21. svibnja 1996. godine peto
podnositelj M.-M. P. i M.-M. P. pokrenuli su kod Općinskog suda u Makarskoj
protiv B. B. parnični postupak radi naknade nematerijalne i materijalne štete
koju su pretrpjeli uslijed smrti brata.

Nakon smrti M.-M. P., podnositelji su podneskom
od 6. rujna 1999. godine, subjektivno preinačili tužbu. Time su u parnicu
stupile podnositeljice ustavne tužbe A. P., I. V., L. Š. i M. M.

Podnescima od 23. rujna 1999., 12. listopada
1999. i 14. prosinca 1999. godine, podnositelji su požurivali postupanje suda.

Ročište je održano 10. siječnja 2000. godine.

Dopisom od 28. veljače 2000. godine sud je
zatražio dostavu podataka od trgovačkog društva M. k. d.o.o., te od G. g. M.

Podneskom od 7. travnja 2000. godine podnositelji
su uredili tužbeni zahtjev.

Na ročištu održanom 21. travnja 2000. godine
naloženo je petopodnositelju da dostavi dokaze na
okolnost zajedničkog života s pokojnim bratom.

Podneskom od 15. svibnja 2000. godine peto
podnositelj je predložio provođenje dokaza saslušanjem svjedoka na okolnost
zajedničkog života.

Na ročištu održanom 30. studenoga 2000. godine
saslušani su svjedoci.

Ročišta su održana 3. srpnja 2001. godine i 24.
listopada 2001. godine.

Podneskom od 26. listopada 2001. godine
podnositelji su uredili tužbeni zahtjev.

Na ročištu održanom 13. prosinca 2001. godine
zaključena je glavna rasprava.

Podnositelji su primili otpravak
presude 18. lipnja 2001. godine.

Podnositelji su podnijeli žalbu, te je spis
dostavljen Županijskom sudu u Splitu 7. kolovoza 2002. godine. Drugostupanjsku
odluku kojom je prvostupanjska presuda djelomično potvrđena, a djelomično
ukinuta, donio je Županijski sud u Koprivnici 22. prosinca 2005. godine.

Spis je 8. veljače 2006. godine vraćen Općinskom
sudu u Makarskoj.

Postupak je i dalje u tijeku.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Parnični postupak pokrenut je 21. svibnja 1996.
godine pred Općinskim sudom u Makarskoj.

Međutim, duljina postupka uzima se u razmatranje
od 5. studenoga 1997. godine, kad je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokol broj 1, 4,
6, 7, 11, 12 i 13 uz Konvenciju za zaštitu ljudskih prava i temeljnih sloboda
(»Narodne novine – Međunarodni ugovori« broj 18/97., 6/99.-pročišćeni tekst,
8/99.-ispravak i 14/02.; u daljnjem tekstu: Zakon o potvrđivanju Konvencije),
koja Konvencija u članku 6. stavku 1. jamči, između ostaloga, i pravo na
suđenje u razumnom roku.

Ustavna tužba podnijeta je 20. siječnja 2005.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao ukupno osam (8) godina i
osam (8) mjeseci, a nakon stupanja na snagu Zakona o potvrđivanju Konvencije pa
do dana podnošenja ustavne tužbe postupak je trajao sedam (7) godina, tri (3)
mjeseca i petnaest (15) dana.

4.2. POSTUPANJE
NADLEŽNOG SUDA

Tijekom ustavnosudskog postupka utvrđeno je da
se u pravno-relevantnom razdoblju parnični postupak vodio pred Općinskim sudom
u Makarskoj, te pred Županijskim sudovima u Splitu i Koprivnici. Prvostupanjski
sud je u navedenom razdoblju bio neaktivan od 5. studenoga 1997. do 10.
siječnja 2000. godine što ukupno iznosi oko dvije godine i dva mjeseca. Pri
tome valja navesti da je spomenuta neaktivnost započela znatno ranije, ali ne
ulazi u razmatrano razdoblje iz razloga koji su već iznijeti pod točkom 4.1.
ove odluke. Od radnji koje su relevantne za odlučivanje o pravima i obvezama
podnositelja prvostupanjski sud je održao šest ročišta i donio jednu meritornu
odluku. Drugostupanjski sud je također donio jednu meritornu odluku, a postupak
pred tim sudom trajao je nešto više od tri godine.

4.3. PONAŠANJE
PODNOSITELJA USTAVNE TUŽBE(PREDLAGATELJA U ZEMLJIŠNOKNJIŽNOM POSTUPKU)

Prema utvrđenju Ustavnog suda, podnositelji
ustavne tužbe, kao tužitelji u parničnom postupku, nisu pridonijeli duljini
postup­ka, već su ga naprotiv, požurivali svojim podnescima.

4.4. SLOŽENOST SUDSKOG
PREDMETA

Ustavni sud utvrđuje da se u konkretnom slučaju
ne radi o složenoj pravnoj stvari.

OCJENA USTAVNOG SUDA

5. Ustavni sud utvrđuje da je postupak u
razmatranom razdoblju trajao (7) godina, tri (3) mjeseca i petnaest (15) dana.
Tijekom tog razdoblja donesene su dvije meritorne odluke. Međutim gledajući
postupak kao jedinstvenu cjelinu, nije moguće zanemariti činjenicu da je
prvostupanjski sud bio potpuno neaktivan u razdoblju dužem od dvije godine, kao
i činjenicu da postupak još uvijek nije pravomoćno okončan, te da se ponovno
nalazi pred sudom prvoga stupnja.

Slijedom navedenog, Ustavni sud utvrđuje da je
povrijeđeno ustavno pravo podnositelja da zakonom ustanovljeni neovisni i
nepristrani sud u razumnom roku odluči o njegovim pravima ili obvezama, koje je
zajamčeno člankom 29. stavkom 1. Ustava Republike Hrvatske.

Stoga je u smislu odredbe članka 63. Ustavnog
zakona donijeta odluka kao pod točkom I. izreke ove odluke.

6. Imajući u vidu sve navedene činjenice i
okolnosti, u smislu odredbe članka 63. stavka 2. Ustavnog zakona donesena je
odluka kao pod točkom II. izreke ove odluke.

7. Sukladno odredbi članka 63. stavka 3.
Ustavnog zakona odlučeno je kao u točkama III. i IV. izreke ove odluke.

Pri utvrđivanju visine naknade, na temelju
članka 63. stavka 3. Ustavnog zakona, Ustavni sud uzima u obzir sve okolnosti
slučaja, imajući pritom u vidu vrstu postupka o kojemu se radi, kao i doprinos
samog podnositelja ustavne tužbe uz istodobno uvažavanje ukupnih gospodarskih i
socijalnih prilika u Republici Hrvatskoj. U ovom pred­metu Ustavni sud je
osobito imao u vidu okolnost da su podnositelji ustavne tužbe stupili u parnicu
tek u rujnu 1999. godine.

8. Odluka o objavi (točka V. izreke) temelji se
na odredbi članka 29. Ustavnog zakona.

9. Predsjednik Općinskog suda u Makarskoj dužan
je dostaviti Ustavnom sudu pisanu obavijest o datumima donošenja i otpreme
odluke u roku od osam (8) dana od dana njene otpreme, a najkasnije osam (8)
dana od isteka roka određenog u točki II. izreke ove odluke. Ovaj nalog temelji
se na članku 31. stavcima 4. i 5. Ustavnog zakona.

Broj: U-IIIA-376/2005

Zagreb, 7. lipnja 2006.

USTAVNI SUD REPUBLIKE HRVATSKE

Predsjednica Vijeća

**dr****. sc. Jasna Omejec, v. r.**

Odluka, NN 78/2006-1881